RASEINIŲ RAJONO SAVIVALDYBĖS TARYBA

SPRENDIMAS

DĖL RASEINIŲ RAJONO SAVIVALDYBĖS TARYBOS 2022 M. VASARIO 24 D. SPRENDIMO NR. TS-62 „DĖL RASEINIŲ RAJONO SAVIVALDYBĖS BUITINIŲ NUOTEKŲ VALYMO ĮRENGINIŲ ĮRENGIMO DALINIO KOMPENSAVIMO TVARKOS APRAŠO PATVIRTINIMO“ PAKEITIMO

2024 m. kovo 28 d. Nr. TS-101

Raseiniai

Vadovaudamasi Lietuvos Respublikos vietos savivaldos įstatymo 15 straipsnio 2 dalies 29 punktu, Raseinių rajono savivaldybės taryba n u s p r e n d ž i a:

1. Pakeisti Buitinių nuotekų valymo įrenginių įrengimo dalinio kompensavimo tvarkos aprašą, patvirtintą Raseinių rajono savivaldybės tarybos 2022 m. vasario 24 d. sprendimu Nr. TS-62 „Dėl Raseinių rajono savivaldybės buitinių nuotekų valymo įrenginių įrengimo dalinio kompensavimo tvarkos aprašo patvirtinimo“:

1.1. Pakeisti 7.2 punktą ir jį išdėstyti taip:

„7.2. Įrenginius įsirengė ne anksčiau kaip 2023 m. sausio 1 d.“

1.2. Pakeisti 9 punktą ir jį išdėstyti taip:

„9. Paraiškas Pareiškėjai gali teikti laikotarpiais: nuo einamųjų metų balandžio 1 d. iki gegužės 31 d. ir/arba nuo rugpjūčio 1 d. iki spalio 1 d.“

1.2. Pakeisti 10 punktą ir jį išdėstyti taip:

„10. Su Paraiška pateikiami šie dokumentai:

10.1. Nekilnojamojo turto registro centrinio duomenų banko išrašo (ne senesnio kaip vieno mėnesio) apie nuosavybės teise įregistruotą pastatą ir žemės sklypą, kuriame įrengti Įrenginiai, kopija;

10.2. jei žemės sklypas priklauso ne vienam savininkui, kito (-ų) savininko (-ų) rašytinis sutikimas (-ai), kad neprieštarauja numatytiems darbams;

10.3. Nacionalinės žemės tarnybos prie Aplinkos ministerijos rašytinis sutikimas dėl numatytų darbų atlikimo (taikoma valstybinės žemės fondo arba nuomojamoje iš valstybės žemėje);

10.4. Pareiškėjų gyvenamosios vietos deklaracija;

10.5. Įrenginių pirkimo ir įrengimo išlaidas pagrindžiantys dokumentai (PVM sąskaita faktūra, sąskaita faktūra, mokėjimo pavedimas ar kitas apmokėjimą įrodantis dokumentas, Atliktų darbų aktas, Įrenginių perdavimo naudoti aktas ir kt.);

10.6. Įrenginių eksploatacinių savybių deklaracija (Įrenginio sertifikatas). Įrenginio išvalomos ir į gamtinę aplinką išleidžiamos buitinės nuotekos negali viršyti Reglamente nurodytų užterštumo reikšmių;

10.7. UAB „Raseinių vandenys“ išduota pažyma dėl Pareiškėjo techninių galimybių prisijungti prie centralizuotų nuotekų surinkimo tinklų (esamų ar planuojamų nutiesti per artimiausius 3 metus);

10.8. dalinio kompensavimo prioritetus, nurodytus šio Aprašo 13 punkte, įrodantys dokumentai;

10.9. pažyma gyvenamosios patalpos savininkui (-ams) apie jam nuosavybės teise priklausančioje gyvenamojoje patalpoje savo gyvenamąją vietą deklaravusius asmenis.“

1.3. Pakeisti 13 punktą ir jį išdėstyti taip:

„13. Vertinant paraiškas, prioritetas skiriamas šioms asmenų grupėms:

13.1. gausioms šeimoms (kaip jos apibrėžtos LR šeimos kortelės įstatymo 2 str.);

13.2. socialinę pašalpą gaunantiems asmenims (kompensacija neskiriama, jeigu buitinių nuotekų valymo Įrenginių įsigijimui ir įrengimui buvo skirta parama);

13.3. jei būste gyvenamąją vietą yra deklaravęs asmuo su negalia;

13.4. vieniems auginantiems vaiką iki 18 m. arba vaiką su negalia iki 18 m.;

13.5. vartotojų skaičius (būste deklaruoti gyventojai).“

2. Nustatyti, kad šis sprendimas įsigalioja 2024 m. balandžio 1 d.

Šis sprendimas Lietuvos Respublikos administracinių bylų teisenos įstatymo nustatyta tvarka per vieną mėnesį nuo paskelbimo ar įteikimo suinteresuotai šaliai dienos gali būti skundžiamas Regionų administracinio teismo Šiaulių rūmams (Dvaro g. 80, LT-76298 Šiauliai).

Savivaldybės meras	Arvydas Nekrošius